钦定古今图书集成/明伦汇编/官常典/第509卷 > 种世衡
## 钦定古今图书集成/明伦汇编/官常典/第509卷 > 种世衡

按《宋史》本传：“世衡，字仲平，放之兄子也。少尚气节，昆
弟有欲析其赀者，悉推与之，惟取图书而已。以放荫
补将作监主簿，累迁太子中舍。尝知泾阳县，里胥王
知谦以奸利事败，法当徙，遁去。比郊，赦辄出，世衡曰：
‘送府则会赦’。杖其脊而请罪于府，知府李谘奏释之。
后通判凤州。州将王蒙正，章献后姻家也，所为不法”，
尝于世衡以私，不听，蒙正怒，乃诱知谦讼冤而阴助
之。世衡坐流窦州，徙汝州。弟世材上一官以赎为孟
州司马。久之，龙图阁直学士李纮为辩其诬，宋绶、狄
棐继言之，除卫尉寺丞，历监随州酒，签书同州、鄜州
判官事。西边用兵，守备不足，世衡建言：“延安东北二
百里有故宽州，请因其废垒而兴之，以当寇冲。右可
固延安之势，左可致河东之粟，北可图银、夏之旧。”朝
廷从之，命董其役。夏人屡出争，世衡且战且城之。然
处险无泉，议不可守。凿地百五十尺，始至于石，石工
辞不可穿，世衡命屑石一畚酬百钱，卒得泉。城成，赐
名青涧城。迁内殿崇班、知城事。开营田二千顷，募商
贾，贷以本钱，使通货赢其利，城遂富实。间出行部族，
慰劳酋长，或解与所服带。尝会客饮，有得敌情来告
者，即以饮器予之，繇是属羌皆乐为用。再迁洛苑副
使、知环州。蕃部有牛家族奴讹者，素倔彊，未尝出谒
郡守，闻世衡至，遽郊迎。世衡与约，明日当至其帐，往
劳部落。是夕，大雪，深三尺，左右曰：“地险不可往。”世衡
曰：“吾方结诸羌以信，不可失期。”遂缘险而进。奴《讹》方
卧帐中，谓世衡必不能至，世衡蹴而起，讹奴大惊曰：
“前此未尝有官至吾部者，公乃不疑我耶？”率其族罗
拜听命。羌酋慕恩，部落最彊，世衡尝夜与饮，出侍姬
以佐酒。既而世衡起入内，潜于壁隙中窥之。慕恩窃
与侍姬戏，世衡遽出掩之，慕恩惭惧请罪。世衡笑曰：
“君欲之耶？”即以遗之，由是得其死力。诸部有贰者，使
讨之，无不克。有兀二族，世衡招之不至，即命慕恩出
兵诛之。其后百馀帐皆自归，莫敢贰。因令诸族置烽
火，有急则举燧，介马以待。葛怀敏败，率羌兵数千人
以援泾原，无敢后者。尝课吏民射，有过失，射中则释
其罪。有辞某事请某事，辄因中否而与夺之，人人自
厉，皆精于射，繇是数年敌不敢近环境。迁东染院使、
环庆路兵马钤辖。范仲淹檄令与蒋偕筑细腰城。世
衡时卧病，即起，将所部甲士昼夜兴筑，城成而卒。初，
世衡在青涧城，元昊未臣，其贵人野利刚浪㖫遇乞
兄弟有材谋，皆号“大王”，亲信用事，边臣欲以谋间之。
庆历二年，鄜延经略使庞籍两为保安军守刘拯书
赂蕃部破丑，以达野利兄弟，而泾原路王沿、葛怀敏
亦遣人持书及金宝以遗遇乞。会刚浪㖫令浪理赏
乞媚娘等三人诣世衡请降。世衡知其诈，曰：“与其杀
之，不若因以为间。”留使监商税，出入骑从甚宠。有僧
王光信者，趫勇善骑射，习知蕃部山川道路，世衡出
兵，尝使为乡导，数荡族帐，奏以为三班借职，改名嵩。
世衡为蜡书，遣嵩遗刚浪㖫，言浪理等已至。朝廷知
王有向汉心，命为夏州节度使，奉钱月万缗。旌节已
至，趣其归附，以枣缀画龟，喻其早归之意。刚浪㖫得
书大惧，自所治执嵩归元昊。元昊疑刚浪㖫贰己，不
得还所治，且锢嵩阱中，使其臣李文贵以刚浪㖫旨
报世衡，且言“不达所遗书意，或许通和，愿赐一言。”世
衡以白籍。时朝廷巳欲招拊，籍召文贵至，谕以国家
宽大开纳意，纵使报还。元昊得报，出嵩礼之甚厚，使
与文贵偕来。自是继遣使者请降，遂称臣如旧。世衡
闻野利兄弟已诛，为文越境祭之。籍疏嵩劳，具言元
昊未通时，世衡“画策遣嵩，冒艰险间其君臣，遂成猜
贰，因此与中国通。请优进嵩官”，迁三班奉职。后嵩因
对自陈，又进侍禁、阁门祗候。世衡死，籍为枢密使。世
衡子古上书讼父功，为籍所抑。古复上书，遂赠世衡
成州团练使，诏流内铨授古大县簿尉，押还本贯。籍既罢，古复辩理，下御史考验，以籍前奏王嵩疏为定，
诏以其事付史官，听古从官便郡。世衡在边数年，积
榖通货，所至不烦县官，益兵增馈。善抚养士卒，病者
遣一子专视其食饮汤剂，以故得人死力。及卒，羌酋
朝夕临者数日，青涧及环人皆画像祠之。子古、谔、诊，
皆有将材，关中号曰“三种。”谊，其幼子也。